ธ.กรุงเทพสีลมขายบอนด์ไทยเข้มแข็งกร่อย
ธนาคารกรุงเทพ สำนักงานใหญ่ ขายพันธบัตรไทยเข้มแข็งวันแรก ไม่คึกคัก ห่วงประชาสัมพันธ์ไม่ทั่วถึงประชาชน
7 มิ.ย. 2553

ธนาคารกรุงเทพ สำนักงานใหญ่ ขายพันธบัตรไทยเข้มแข็งวันแรก ไม่คึกคัก ห่วงประชาสัมพันธ์ไม่ทั่วถึงประชาชน
นางเฟื่องฟ้า วัฒนปกรณ์ ผู้จัดการสาขา สำนักงานใหญ่ สีลม ธนาคารกรุงเทพ เปิดเผยว่า บรรยากาศการจองซื้อพันธบัตรออมทรัพย์ไทยเข้มแข็งวันแรก ไม่คึกคักเท่าที่คาด เพราะลูกค้ามาเข้าคิวบางตา โดย ณ เวลาเปิดทำการ 8.30 น. มีลูกค้ามาเข้าคิวเพียง 24 ราย เปรียบเทียบกับการขายพันธบัตรครั้งก่อนๆมีลูกค้ามาเข้าคิวหลักร้อยราย และรอตั้งแต่ก่อน 6.00 น. จึงคาดว่าพันธบัตรรอบนี้จะกระจายถึงผู้ที่ต้องการซื้ออย่างทั่วถึง เฉพาะธนาคารกรุงเทพได้รับการจัดสรรพันธบัตร 2 หมื่นล้านบาท  
 “อาจจะเป็นที่การประชาสัมพันธ์หรือเปล่า เพราะส่วนตัวก็ได้ยินข่าวขายพันธบัตรเพียง 1 ครั้ง เป็นไปได้ว่าประชาชนอาจไม่ทราบข่าว หรือเป็นไปได้ว่ามีหุ้นกู้เอกชนออกมาขาย ประกอบกับธนาคารมีสาขาเยอะขึ้น ไม่จำเป็นต้องมาที่สำนักงานใหญ่ไปซื้อสาขาไหนก็ได้ แต่การเปิดขายเฉพาะผู้สูงอายุก่อนคงไม่เกี่ยวกับลูกค้ามาน้อยผิดปกติ เพราะลูกค้าพันธบัตรส่วนใหญ่ก็เป็นคนเกษียณอายุอยู่แล้ว” นางเฟื่องฟ้ากล่าว
ทั้งนี้ พันธบัตรออมทรัพย์ไทยเข้มแข็ง ในปีงบประมาณ 2553 วงเงิน 1 แสนล้านบาท เปิดขาย 7-8 มิ.ย.เฉพาะผู้สูงอายุ (60 ปีขึ้นไป) หลังจะเปิดขายประชาชนทั่วไป 9-11 มิ.ย. โดยขายขั้นต่ำ 1 หมื่นบาท สูงสุดไม่เกิน 1 ล้านบาทต่อราย
นายวิเชียร วิริยาชาญฉลาด อายุ 65 ปี ผู้มาเข้าคิวซื้อพันธบัตรเป็นคิวแรก เปิดเผยว่า มารอตั้งแต่เวลา 6.00 น. โดยเตรียมเงินมาซื้อ 5 แสนบาท มั่นใจว่าต้องได้พันธบัตรแน่นอน และรู้สึกพอใจที่รัฐบาลให้ผู้สูงอายุมีสิทธิซื้อก่อน เพราะอายุมากแข่งกับคนหนุ่มสาวไม่ไหว และเห็นด้วยที่จำกัดวงเงินซื้อต่อรายไม่เกิน 1 ล้านบาท เพราะถ้าไม่จำกัด เศรษฐี 1 คน ซื้อ 100 ล้านบาท ก็ตัดสิทธิคนอื่นไปแล้ว 100 คน ยิ่งในภาวะดอกเบี้ยต่ำ คนเกษียณแล้วซึ่งหากินกับดอกเบี้ย ก็ต้องการลงทุนในพันธบัตรที่มีความมั่นคงและผลตอบแทนสูงใช้ได้
ผู้สื่อข่าวรายงานว่า ท่ามกลางบรรยากาศการจองซื้อที่ลูกค้าค่อนข้างบางตา แต่จำนวนช่างภาพและสื่อมวลชนกลับมารอทำข่าวกันอย่างคึกคัก